b'\n_START_ARTICLE_\nPennsylvania Station (New York)\n_START_SECTION_\nVanha Penn Station (1910\xe2\x80\x931963)\n_START_PARAGRAPH_\nPennsylvania Railroad julkisti joulukuussa 1901 valtavan rakennushankkeen, jonka tavoitteena oli korvata yhti\xc3\xb6n k\xc3\xa4ytt\xc3\xa4m\xc3\xa4t lauttayhteydet Manhattanilta New Jerseyyn ja Long Islandille kiinteill\xc3\xa4 ratayhteyksill\xc3\xa4. Hankkeeseen sis\xc3\xa4ltyi useita Hudsonjoen ja East Riverin alittavia rautatietunneleita, uusia ratapihoja ja opastimia sek\xc3\xa4 Hell\xe2\x80\x99s Kitcheniin tuleva asemarakennus, josta kaavailtiin yhti\xc3\xb6n lippulaivaa New Yorkissa._NEWLINE_P\xc3\xa4\xc3\xa4johtaja Alexander Cassatt valitsi aseman suunnittelijaksi arkkitehtitoimisto McKim, Mead & Whiten, joka oli tuolloin Yhdysvaltojen arvostetuimpia. Monumentaalisen, beaux-arts-tyylisen asemarakennuksen tielt\xc3\xa4 jouduttiin purkamaan yli 500 taloa. Rakennuksen valmistuttua kes\xc3\xa4ll\xc3\xa4 1910 sit\xc3\xa4 ylistettiin arkkitehtijulkaisuissa Yhdysvaltain hienoimmaksi ja uudenaikaisimmaksi rautatieasemaksi._NEWLINE_Ensimm\xc3\xa4isen toimintavuoden (1911) aikana Penn Stationia k\xc3\xa4ytti keskim\xc3\xa4\xc3\xa4rin 39\xc2\xa0000 matkustajaa p\xc3\xa4ivitt\xc3\xa4in. Vuonna 1912 valtio avasi aseman viereen postitoimiston, joka k\xc3\xa4sitteli 40 prosenttia New Yorkin postiliikenteest\xc3\xa4 ja k\xc3\xa4ytti postinkuljetukseen Pennsylvania Railroadin junia. Vuoteen 1929 menness\xc3\xa4 p\xc3\xa4ivitt\xc3\xa4isten matkustajien m\xc3\xa4\xc3\xa4r\xc3\xa4 asemalla oli kohonnut jo yli 200\xc2\xa0000:een._NEWLINE_Suuren laman my\xc3\xb6t\xc3\xa4 junaliikenteen suosio alkoi heiket\xc3\xa4 nopeasti. Vaikka junamatkustajien m\xc3\xa4\xc3\xa4r\xc3\xa4 hetkellisesti kasvoi toisen maailmansodan aikana, se alkoi j\xc3\xa4lleen pienenty\xc3\xa4 sodan j\xc3\xa4lkeen, kun henkil\xc3\xb6autoilu ja lentomatkustaminen yleistyiv\xc3\xa4t. Penn Stationista muodostui v\xc3\xa4hitellen taloudellinen rasite Pennsylvania Railroadille. Yhti\xc3\xb6n p\xc3\xa4\xc3\xa4johtaja James M. Symes p\xc3\xa4\xc3\xa4tti myyd\xc3\xa4 tontin rakennusoikeuden ulkopuoliselle rakennusurakoitsijalle 1955, mutta kauppa peruuntui. Viimeisen\xc3\xa4 oljenkortena yhti\xc3\xb6 yritti elvytt\xc3\xa4\xc3\xa4 supistuvaa myynti\xc3\xa4 rakentamalla 1957 asemahalliin futuristisen lipunmyyntitiskin, jonka oli suunnitellut arkkitehti Lester Tichy._NEWLINE_Kes\xc3\xa4ll\xc3\xa4 1961 julkistettiin kauppasopimus, jonka my\xc3\xb6t\xc3\xa4 Graham-Paige sai luvan rakentaa Madison Square Gardenin Penn Stationin tontille. Vastineeksi Pennsylvania Railroad sai 25 prosentin omistusosuuden areenasta ja oikeuden rakentaa sen alapuolelle maanalaisen rautatieaseman. P\xc3\xa4\xc3\xa4t\xc3\xb6s purkaa vanha asema her\xc3\xa4tti yleist\xc3\xa4 paheksuntaa, mutta kaupungilla ei ollut juridisia perusteita est\xc3\xa4\xc3\xa4 sit\xc3\xa4. Tapahtuman seurauksena pormestari Robert Wagner muutti rakennussuojelulakia niin, ett\xc3\xa4 Landmarks Preservation Commission sai jatkossa valtuudet puuttua vastaavanlaisiin tilanteisiin. Vanha asema purettiin vuosina 1963\xe2\x80\x931966 ja sen j\xc3\xa4\xc3\xa4nteet l\xc3\xa4jitettiin New Jerseyyn. Purkuty\xc3\xb6t eiv\xc3\xa4t keskeytt\xc3\xa4neet junaliikennett\xc3\xa4, vaan aseman kautta kulki edelleen 600 junaa ja 200\xc2\xa0000 matkustajaa p\xc3\xa4iv\xc3\xa4ss\xc3\xa4.\n_START_SECTION_\nModerni Penn Station\n_START_PARAGRAPH_\nPurku-urakan j\xc3\xa4lkeen Pennsylvania Railroadin asemalaiturien ymp\xc3\xa4rille rakennettiin t\xc3\xa4ysin maanalainen rautatieasema, jonka yl\xc3\xa4puolelle valmistuivat 1968 Madison Square Garden ja Pennsylvania Plazan toimistorakennukset. Arkkitehtuurikriitikot tyrm\xc3\xa4siv\xc3\xa4t uuden tilaratkaisun rumaksi, ahtaaksi ja ep\xc3\xa4k\xc3\xa4yt\xc3\xa4nn\xc3\xb6lliseksi. Samana vuonna Pennsylvania Railroad sulautui yhteen entisen kilpailijansa New York Central Railroadin kanssa Penn Central Railroadiksi, joka hakeutui kuitenkin konkurssiin jo 1970. Uudelleenj\xc3\xa4rjestelyjen my\xc3\xb6t\xc3\xa4 Penn Stationin omistus siirtyi 1976 Amtrakille, jonka kongressi oli perustanut 1971 turvaamaan matkustajaliikenteen saatavuuden eri puolilla Yhdysvaltoja. New Yorkin osavaltio oli ostanut jo 1966 Long Island Rail Roadin (LIRR) toiminnot Pennsylvania Railroadilta ja siirt\xc3\xa4nyt ne Metropolitan Transportation Authorityn alaisuuteen._NEWLINE_Junamatkustus alkoi 1980-luvulla lis\xc3\xa4\xc3\xa4nty\xc3\xa4 New Yorkissa voimakkaasti ja samalla Penn Stationin merkitys liikenteen solmukohtana kasvoi j\xc3\xa4lleen. Vuonna 1984 Amtrak ja LIRR aloittivat aseman peruskorjauksen ja uuden modernin ohjauskeskuksen rakentamisen. West Side Connectionin valmistuttua Manhattanin l\xc3\xa4nsireunalle 1991 Amtrak keskitti kaikki New Yorkin junavuoronsa Penn Stationille ja lopetti toimintansa Grand Central Terminalissa. LIRR ajanmukaisti tilansa asemalla vuoteen 1994 menness\xc3\xa4. NJ Transit aloitti junavuorot Penn Stationille 1996 ja avasi sinne oman asemahallin 2002. Viel\xc3\xa4 kuusikymment\xc3\xa4luvulla Pennsylvania Railroad oli omistanut Penn Stationin yksin, mutta nyt kolmen rautatieyhti\xc3\xb6n t\xc3\xa4ytyi jakaa aseman rajalliset tilat kesken\xc3\xa4\xc3\xa4n._NEWLINE_Matkustajam\xc3\xa4\xc3\xa4rien yh\xc3\xa4 kasvaessa rautatieyhti\xc3\xb6ill\xc3\xa4 on ollut suuria vaikeuksia lis\xc3\xa4t\xc3\xa4 junavuoroja kapasiteettinsa yl\xc3\xa4rajoilla toimivalle asemalle. Tilanteen helpottamiseksi Amtrak suunnittelee toimintansa siirt\xc3\xa4mist\xc3\xa4 entiseen postitoimistoon Madison Square Gardenin l\xc3\xa4nsipuolella. Uuden aseman nimeksi on kaavailtu Moynihan Stationia edesmenneen senaattori Daniel Patrick Moynihanin kunniaksi, joka oli idean alkuper\xc3\xa4inen is\xc3\xa4. Suunnitelmaa on kuitenkin kritisoitu tehottomaksi, sill\xc3\xa4 Amtrakin junavuoroilla matkustaa vain noin viisi prosenttia aseman kaikista k\xc3\xa4ytt\xc3\xa4jist\xc3\xa4. Yhten\xc3\xa4 vaihtoehtona onkin pidetty Madison Square Gardenin siirt\xc3\xa4mist\xc3\xa4 muualle ja uuden maanp\xc3\xa4\xc3\xa4llisen aseman rakentamista sen tilalle.\n_START_SECTION_\nVanha Penn Station (1910\xe2\x80\x931963)\n_START_PARAGRAPH_\nAlkuper\xc3\xa4isen Penn Stationin p\xc3\xa4\xc3\xa4suunnittelija oli arkkitehti Charles Follen McKim, yksi arkkitehtitoimisto McKim, Mead & Whiten p\xc3\xa4\xc3\xa4osakkaista. H\xc3\xa4n oli opiskellut 1860-luvulla pariisilaisessa \xc3\x89cole des Beaux-Artsissa ja kuului City Beautiful -liikkeen johtohahmoihin. McKim visioi asemasta beaux-arts-tyylisen palatsin, jonka esikuvia olivat antiikinaikaiset Caracallan kylpyl\xc3\xa4t ja Maxentiuksen basilika Roomassa. Aseman rakentamiseen k\xc3\xa4ytettiin yli 15\xc2\xa0000 kuutiota kive\xc3\xa4, 27\xc2\xa0000 tonnia ter\xc3\xa4st\xc3\xa4 ja 15 miljoonaa tiilt\xc3\xa4. Rakennuksessa oli ter\xc3\xa4srunko, joka katettiin Milfordin vaaleanpunaisella graniitilla._NEWLINE_Rakennuksen jokaisella sivulla oli doorilaisen portiikin suojaama sis\xc3\xa4\xc3\xa4nk\xc3\xa4ynti, jonka yl\xc3\xa4puolella oli suuri kellotaulu ja Adolph Alexander Weinmanin tekemi\xc3\xa4 marmoriveistoksia. Aseman p\xc3\xa4\xc3\xa4sis\xc3\xa4\xc3\xa4nk\xc3\xa4ynti avautui 7th Avenuelle. Portiikkeja ymp\xc3\xa4r\xc3\xb6iv\xc3\xa4t 7th ja 8th Avenuen puolella pylv\xc3\xa4ik\xc3\xb6t ja 31st ja 33rd Streetin puolella pilasterit. 7th Avenuen puoleisten kulmapaviljonkien alitse johti maan alle tunnelit, joita pitkin autot ja hevosvaunut saattoivat tuoda matkustajia erillisille sis\xc3\xa4\xc3\xa4nk\xc3\xa4ynneille. Jalankulkijoiden ja autoilijoiden erottaminen toisistaan edusti beaux-artsin ihanteiden mukaista j\xc3\xa4rkiper\xc3\xa4ist\xc3\xa4 suunnittelua._NEWLINE_P\xc3\xa4\xc3\xa4sis\xc3\xa4\xc3\xa4nk\xc3\xa4ynnist\xc3\xa4 saavuttiin eteishalliin kautta italialaistyyliseen kauppak\xc3\xa4yt\xc3\xa4v\xc3\xa4\xc3\xa4n, joka oli valaistu luonnonvalolla. Kauppak\xc3\xa4yt\xc3\xa4v\xc3\xa4n p\xc3\xa4\xc3\xa4ss\xc3\xa4 oli loggia, jonka molemmilla puolilla sijaitsivat aseman ravintolatilat. Loggian takana oli aseman valtava odotushalli, jonne laskeuduttiin leve\xc3\xa4\xc3\xa4 portaikkoa pitkin. Salin kasettikatto kohosi 45 metrin korkeuteen, ja sen tynnyriholveja kannatteli kahdeksan suurta korinttilaista pylv\xc3\xa4st\xc3\xa4. Tila oli valaistu kahdeksalla kaari-ikkunalla, joiden alapuolella oli taiteilija Jules Gu\xc3\xa9rinin tekemi\xc3\xa4 sein\xc3\xa4maalauksia. Lipunmyynti, matkatavaroiden luovutus ja muut asemapalvelut olivat loogisessa j\xc3\xa4rjestyksess\xc3\xa4 salin seinustoilla._NEWLINE_Odotussalin takana oli moderni asemahalli, joka oli katettu ter\xc3\xa4spylv\xc3\xa4iden varaan rakennetuilla lasiholveilla. Hallista laskeuduttiin liukuportaita ja portaita pitkin kahdelletoista asemalaiturille, joista nelj\xc3\xa4 ulottui aseman l\xc3\xa4nsipuolella sijaitsevaan postitoimistoon saakka. Tuleva ja l\xc3\xa4htev\xc3\xa4 matkustajaliikenne oli erotettu toisistaan tilank\xc3\xa4yt\xc3\xb6n tehostamiseksi. Nerokkaan suunnittelun ansiosta maanalaisille asemalaitureille saatiin luonnonvaloa niiden yl\xc3\xa4puolella sijaitsevan asemahallin kautta.\n_START_SECTION_\nModerni Penn Station\n_START_PARAGRAPH_\nPenn Station jakaantuu kolmeen maanalaiseen kerrokseen, jotka sijaitsevat Madison Square Gardenin ja Two Penn Plazan toimistorakennuksen alapuolella. Tilat ovat modernit, mutta niihin on j\xc3\xa4tetty muutamia yksityiskohtia alkuper\xc3\xa4isest\xc3\xa4 asemasta. Ylimm\xc3\xa4ss\xc3\xa4 kerroksessa on kaksi asemahallia, joissa sijaitsevat Amtrakin ja New Jersey Transitin tilat, United Airlinesin lipunmyynti sek\xc3\xa4 ravintoloita, kauppoja ja muita palveluita. Keskimm\xc3\xa4inen kerros jakaantuu useaan tunnelimaiseen asemahalliin, joissa sijaitsevat Long Island Rail Roadin tilat, poliisiasema, metron sis\xc3\xa4\xc3\xa4nk\xc3\xa4ynnit sek\xc3\xa4 erilaisia palveluita. Alimmassa kerroksessa sijaitsevat aseman 21 matkustajalaituria. Ratakiskot johtavat asemalta nelj\xc3\xa4\xc3\xa4n tunneliin East Riverin alapuolella ja kahteen tunneliin Hudsonjoen alapuolella._NEWLINE_Aseman k\xc3\xa4ytt\xc3\xa4j\xc3\xa4t ovat pit\xc3\xa4neet nykyist\xc3\xa4 kolmeen asemahalliin pohjautuvaa tilaratkaisua sekavana ja ep\xc3\xa4k\xc3\xa4yt\xc3\xa4nn\xc3\xb6llisen\xc3\xa4. Koska rautatieyhti\xc3\xb6t jakavat asemalaiturit osittain kesken\xc3\xa4\xc3\xa4n, voivat matkustajat joutua vaihtamaan asemahallia nopeastikin, jos l\xc3\xa4ht\xc3\xb6raide yll\xc3\xa4tt\xc3\xa4en vaihtuu. Lis\xc3\xa4ksi LIRR:n ja NJ Transitin odotustilat ovat pahimpina ruuhka-aikoina yleens\xc3\xa4 tupaten t\xc3\xa4ynn\xc3\xa4 samalla kun Amtrakin odotussali ammottaa tyhjyytt\xc3\xa4\xc3\xa4n.\n_START_SECTION_\nMatkustajaliikenne\n_START_PARAGRAPH_\nPenn Stationilla vierailee enimmill\xc3\xa4\xc3\xa4n noin 1\xc2\xa0200 junaa ja 650\xc2\xa0000 matkustajaa p\xc3\xa4iv\xc3\xa4ss\xc3\xa4. Matkustajien m\xc3\xa4\xc3\xa4r\xc3\xa4 on kaksi kertaa suurempi kuin Yhdysvaltojen vilkkaimmalla lentoasemalla Atlantassa ja enemm\xc3\xa4n kuin Newarkin, LaGuardian ja John F. Kennedyn lentoasemilla yhteens\xc3\xa4. Penn Station onkin Pohjois-Amerikan ja koko l\xc3\xa4ntisen pallonpuoliskon vilkkain rautatieasema._NEWLINE_Suurin osa junamatkustajista k\xc3\xa4ytt\xc3\xa4\xc3\xa4 Long Island Rail Roadin ja New Jersey Transitin paikallisjunia, jotka liikenn\xc3\xb6iv\xc3\xa4t New Yorkin metropolialueella, ja vain noin 7 prosenttia matkustaa Amtrakin kaukojunissa. Asemalta johtaa my\xc3\xb6s sis\xc3\xa4\xc3\xa4nk\xc3\xa4ynnit kahdelle New Yorkin metron asemalle, joita k\xc3\xa4ytt\xc3\xa4\xc3\xa4 vuosittain yhteens\xc3\xa4 54 miljoonaa matkustajaa.\n_START_SECTION_\nLong Island Rail Road (LIRR)\n_START_PARAGRAPH_\nLong Island Rail Roadin paikallisjunat liikenn\xc3\xb6iv\xc3\xa4t ymp\xc3\xa4rivuorokautisesti Penn Stationilta Woosiden ja Jamaican asemille Queensiss\xc3\xa4. Woodsidesta ja Jamaicasta on useita jatkoyhteyksi\xc3\xa4 eri puolille Long Islandia sek\xc3\xa4 John F. Kennedyn lentoasemalle._NEWLINE_LIRR:n asiakkaat k\xc3\xa4ytt\xc3\xa4v\xc3\xa4t asemaa p\xc3\xa4ivitt\xc3\xa4in keskim\xc3\xa4\xc3\xa4rin 233\xc2\xa0000 kertaa, mik\xc3\xa4 on noin 54 prosenttia kaikista aseman k\xc3\xa4ytt\xc3\xa4jist\xc3\xa4. Yhti\xc3\xb6n 730 p\xc3\xa4ivitt\xc3\xa4isest\xc3\xa4 junavuorosta 500 k\xc3\xa4y Penn Stationilla. Junat k\xc3\xa4ytt\xc3\xa4v\xc3\xa4t yksinoikeudella raiteita 17\xe2\x80\x9321 ja jakavat raiteet 13\xe2\x80\x9316 Amtrakin kanssa. Lipunmyynti, asiakaspalvelu ja odotusalue ovat aseman keskikerroksessa.\n_START_SECTION_\nNew Yorkin metro\n_START_PARAGRAPH_\nPenn Stationin yhteydess\xc3\xa4 toimii kaksi New Yorkin metron asemaa. Keskikerroksen it\xc3\xa4osassa on kaksi sis\xc3\xa4\xc3\xa4nk\xc3\xa4ynti\xc3\xa4 7th Avenuen metroasemalle, jonka kautta kulkevat metrolinjat ,  ja , ja kerroksen l\xc3\xa4nsiosassa on kaksi sis\xc3\xa4\xc3\xa4nk\xc3\xa4ynti\xc3\xa4 8th Avenuen metroasemalle, jonka kautta kulkevat metrolinjat ,  ja . 7th Avenuen metroasemaa k\xc3\xa4ytti vuonna 2013 noin 28 miljoonaa matkustajaa ja se oli metron viidenneksi vilkkain asema. Vastaavasti 8th Avenuen metroasemaa k\xc3\xa4ytti 26 miljoonaa matkustajaa ja se oli metron kuudenneksi vilkkain asema.'